SKRIFTLIG FORESPØRGSEL E-2181/03

af Olivier Dupuis (NI) til Kommissionen

(30. juni 2003)

Om: Systemkritikeren Zouhair Yahyaouis foreløbig 35 dage lange sultestrejke

Zouhair Yahyaoui, der har siddet i fængsel siden den 4. juni 2002, indledte en sultestrejke for 35 dage siden. Den tidligere webmaster for webstedet TUNeZINE, der informerer om situationen vedrørende den tunesiske retsstat og de grundlæggende frihedsrettigheder i landet, afsoner en toårig fængselsstraf. Han blev først dømt den 20. juni 2002 ved retten i første instans og derefter i appelretten den 10. juli for at sprede falske oplysninger efter en retssag, som blev stærkt kritiseret af en lang række tunesiske og internationale organisationer. Hans sag blev forelagt for FN's Arbejdsgruppe for Vilkårlig Tilbageholdelse den 27. august 2002. I protest mod sin fængselsstraf, som han betragter som et overgreb på ytringsfriheden, har Yahyaoui sultestrejket adskillige gange, og han er nu på 35. dag af sin seneste sultestrejke. På trods af sin efterhånden meget dårlige helbredstilstand befinder Yahyaoui sig stadig i en overfyldt celle under umenneskelige forhold. Den 4. juni d.å. blev Yahyaouis forlovede, Sophie Piekarec, ved sin ankomst til Cartago udvist af landet uden at have haft mulighed for at besøge Yahyaoui.

Følger Kommissionen udviklingen i Yahyaouis situation? Hvilke initiativer har Kommissionen taget for snarest muligt at få de tunesiske myndigheder til at sikre Yahyaoui anstændige forhold i fængslet og sørge for, at han kommer under lægebehandling og desuden opfordre dem til at sætte ham på fri fod, indtil der kan gennemføres en ny retssag under overholdelse af de etablerede internationale normer?

Hvilke initiativer har Kommissionen taget eller agter den at tage for at få de tunesiske myndigheder til at respektere de internationale principper vedrørende enkeltpersoners rettigheder og navnlig bestemmelserne i erklæringen om menneskerettighedsforkæmpere, som FN's Generalforsamling vedtog den 9. december 1998, og især artikel 6.b og 6.c heri, hvoraf det fremgår, at enhver, enten alene eller sammen med andre, i henhold til blandt andet de internationale instrumenter på menneskerettighedsområdet har ret til at offentliggøre, meddele andre eller frit udsende idéer, oplysninger og viden om alle menneskerettigheder og grundlæggende frihedsrettigheder, og til at studere, drøfte, bedømme og evaluere den såvel juridiske som praktiske overholdelse af alle menneskerettigheder og frihedsrettigheder og til gennem disse midler og andre passende midler at henlede offentlighedens opmærksomhed på spørgsmålet?

Svar afgivet på Kommissionens vegne af Christopher Patten

(24. juli 2003)

Kommissionen følger opmærksomt udviklingen i Zouhair Yahiaouis situation, både gennem Kommissionens delegation i Tunis og via kontakter med menneskerettighedsorganisationer.

I forbindelserne med de tunesiske myndigheder har Kommissionen flere gange meddelt, at den var bekymret for Zouhair Yahiaoui og andre personer, der var i en lignende situation. Mødet i Associeringsrådet mellem EU og Tunesien den 29. september 2003 bliver en ny anledning til at gribe ind for at forsøge at opnå bedre fængselsforhold og få Tunesien til at respektere ytringsfriheden.

Kommissionen kan også meddele det ærede medlem, at den gennem MEDA-programmet aktivt arbejder på en modernisering af det tunesiske retsvæsen for at gøre dette mere uafhængigt.

På det generelle plan har Kommissionen for mere effektivt at fremme menneskerettighederne i Middelhavsområdet vedtaget en meddelelse om Styrkelse af EU's aktioner for menneskerettigheder og demokratisering med partnere i Middelhavsområdet. I denne forbindelse vil Kommissionen foreslå sine partnere at udarbejde konkrete handlingsplaner.